CELEX: 62021TN0038
Language: bg
Date: 2021-01-19 00:00:00
Title: Дело T-38/21: Жалба, подадена на 19 януари 2021 г. — Inivos и Inivos/Комисия

22.3.2021   
            
            
               BG
            
            
               Официален вестник на Европейския съюз
            
            
               C 98/29
            
         
      Жалба, подадена на 19 януари 2021 г. — Inivos и Inivos/Комисия
      (Дело T-38/21)
      (2021/C 98/33)
      Език на производството: английски
      
         Страни
      
      
         Жалбоподатели: Inivos Ltd (Лондон, Обединеното кралство) и Inivos BV (Ротердам, Нидерландия) (представители: R. Martens и L. Hoet, lawyers)
      
         Ответник: Европейска комисия
      
         Искания
      
      Жалбоподателите молят Общия съд:
      
                  —
               
               
                  да отмени решението от неизвестна дата, с което е започната процедура на договаряне без предварително публикуване на обявление за закупуването на до 200 робота за дезинфекция,
               
            
                  —
               
               
                  да отмени решението от неизвестна дата, с което Framework Contract for Disinfection Robots for European Hospitals (Covid-19) (Рамков договор относно роботи за дезинфекция за европейски болници (Covid-19) е възложен на UVD Robots APS/Kompaï Robotics & Teamnet,
               
            
                  —
               
               
                  да отмени решението от 19 ноември 2020 г. за сключване на Framework Contract for Disinfection Robots for European Hospitals (Covid-19) с UVD Robots APS/Kompaï Robotics & Teamnet,
               
            
                  —
               
               
                  да обяви за нищожни Framework Contract for Disinfection Robots for European Hospitals (Covid-19) и по-специално сключените договори с референтни номера FW-00103506 и FW-00103507,
               
            
                  —
               
               
                  да обяви, че ответникът носи отговорност за обезщетение въз основа на загуба на възможност,
               
            
                  —
               
               
                  да осъди ответника да понесе направените от него съдебни разноски и да заплати тези на жалбоподателите.
               
            
         Основания и основни доводи
      
      Жалбоподателите изтъкват три основания в подкрепа на жалбата.
      
                  1.
               
               
                  Първо основание: ответникът е нарушил член 160, параграфи 1 и 2 от Финансовия регламент и точка 11 от раздел 2 на глава 1 от приложение I към този регламент във връзка с нарушаване на принципа на добра администрация, тъй като ответникът неправилно е приложил процедура на договаряне без предварително публикуване на обявление за закупуването на до 200 робота за дезинфекция и така е допуснал явна грешка в преценката.
               
            
                  2.
               
               
                  Второ основание: ответникът е нарушил, от една страна, член 61, член 160, параграф 1 и член 167, параграф 1 от Финансовия регламент във връзка с общите принципи на правото на Съюза на прозрачност, на равенство и на недопускане на дискриминация, и от друга страна, член 41 от Хартата на основните права на Европейския съюз, тъй като между ответника и спечелилия оферент (UVD Robots APS) е налице конфликт на интереси, водещ до сериозна нередност, вследствие на която сключеният рамков договор е нищожен.
               
            
                  3.
               
               
                  Трето основание: ответникът е нарушил член 160, параграф 3 от Финансовия регламент, тъй като възлагането на Framework Contract for Disinfection Robots for European Hospitals (Covid-19) на UVD Robots APS нарушава конкуренцията.